चरण ने उजागर दी सारी गल्ल सनाइयै उसी अखबारै च ओह् खबर बी पढ़ाई। इस सारे मामले दे पिच्छें चौधरी फरंगीमल दा नां सुनियै गोपाल चकन्ना होई गेआ। ओह् कदें सोची बी नेईं हा सकदा जे फरंगीमल दा नां बी एह् नेह् मामले च लबड़ोई सकदा ऐ। उन्न चरण गी सेई नेईं होन दित्ता जे ओह् मनै च केह् सोचै दा ऐ। बाह्रा छड़ी उजागर बारै गै उन्न अपनी राऽ दित्ती, "चरण तुगी पता नेईं एह् बेईमान एह् पड़ाऊं पिद्दे दपासी सांझ रखदे न। में आखी नेईं सकदा जे इस मामले च कोह्दा हत्थ ऐ, पर जेह्ड़ा केह्ड़ा बी इस पड़दे दे पिच्छें ऐ, उस कोला उजागर ने पैसे मुआठी लैते न। एह् ओहदा रोजै दा कम्म ऐ।" गल्ल चरण दी समझा आई गेई। उसी जकीन होई गेआ जे उजागर उस बेलै गुज्ज-गड़प्पा लेइयै आया हा। उसी होर बी अग्ग लग्गी गेई, बोलेआ, "हर पास्सै अ’न्नी पेदी ऐ। लोकें अपने मुंहें पर मरक्खे चाढ़े दे न। पर गोपाल मरक्खे ते दूए लोकें गी दस्सने ताईं हुन्दे ‘न। जिस ढंगै दियां एह् गल्लां करदे न मिगी ते मसूस हुन्दा एह् लोक अपने आपै गी बी धोखा दिंदे न।"